SOLAR พุ่ง 7% โบรกมองเพิ่มทุนราคา 1 บ. แจกวอแรนต์ฟรี เล็งเข้าเก็งกำไรได้
SOLAR พุ่ง 7% โบรกฯมอง นลท.เข้าเก็งกำไรหลังราคาเสนอขายหุ้นเพิ่มทุนต่ำที่ 1 บาท/หุ้น ผนวกแจกวอแรนต์ อัตราส่วน 2 หุ้นเพิ่มทุนต่อ 1 หน่วยวอแรนต์ ราคาใช้สิทธิ 2 บาทต่อหุ้น เป็นการเพิ่มมูลค่าหุ้น และมีราคาเสนอขายและราคาใช้สิทธิต่ำกว่าราคากระดาน
11 ต.ค. 2564

ผู้สื่อข่าวรายงานว่าวันนี้ (11 ต.ค. 2564) ราคาหุ้นบริษัท โซลาร์ตรอน จำกัด (มหาชน) หรือ SOLAR ปิดภาคเช้า อยู่ที่ระดับ 2.24 บาท เพิ่มขึ้น 0.16 บาท หรือ 7.69% โดยทำจุดสูงสุดที่ 2.36 บาท และทำจุดต่ำสุดที่ 2.10 บาท ด้วยมูลค่าการซื้อขาย 89.71 ล้านบาท

นายมงคล พ่วงเภตรา ผู้ช่วยกรรมการผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่า ราคาหุ้น SOLAR เพิ่มขึ้นแม้บริษัทประกาศเพิ่มทุนทั้งที่ปกติการเพิ่มทุนจะเป็นลบต่อหุ้นนั้นๆ แต่เพราะ SOLAR ราคาเสนอขายหุ้นเพิ่มทุนต่ำที่ 1 บาท/หุ้น และแจกวอแรนต์ SOLAR-W1 อัตราส่วน 2 หุ้นเพิ่มทุนต่อ 1 หน่วยวอแรนต์ ราคาใช้สิทธิ 2 บาท/หุ้น เป็นการเพิ่มมูลค่าหุ้น และมีราคาเสนอขายและราคาใช้สิทธิต่ำกว่าราคากระดาน ก็พอเล่นได้ ทำให้ราคาปรับตัวขึ้นมากเช้านี้
อย่างไรก็ตามยังต้องติดตามการชี้แจงของบริษัทเกี่ยวกับวัตถุประสงค์การเพิ่มทุน ถ้านำไปขยายธุรกิจ ที่เกิดประโยชน์กับบริษัทก็เป็นปัจจัยบวก ทั้งนี้มองว่าธุรกิจหลักของบริษัทที่ดำเนินธุรกิจแผงโซลาร์ เป็นธุรกิจที่ไม่ค่อยสดใส เพราะราคาแผงโซลาร์ปรับตัวลง และมีการแข่งขันกันมาก จึงมองว่าธุรกิจนี้เป็นขาลง โดยบริษัทมีผลขาดทุนต่อเนื่อง 4 ปีแล้ว
อนึ่ง SOLAR จะจัดสรรหุ้นเพิ่มทุนเสนอขายให้ผู้ถือหุ้นเดิมตามสัดส่วนการถือหุ้น ไม่เกิน 544,124,723 หุ้น ในอัตราส่วน 1 หุ้นเดิม : 1 หุ้นเพิ่มทุน ราคา 1.00 บาทต่อหุ้น กำหนดวันจองซื้อและชำระเงินค่าหุ้น วันที่ 13 – 17 ธันวาคม 2564
ส่วนอีกจำนวนไม่เกิน 272,062,361 หุ้น รองรับการใช้สิทธิตามใบสำคัญแสดงสิทธิที่จะซื้อหุ้นสามัญของบริษัท ครั้งที่ 1 (SOLAR-W1) ที่จะจัดสรรให้แก่ผู้ถือหุ้นเดิมที่จองซื้อหุ้นสามัญเพิ่มทุน ในอัตราส่วน 2 หุ้นเพิ่มทุน : 1 หน่วยใบสำคัญแสดงสิทธิ โดยไม่คิดมูลค่า ทั้งนี้ SOLAR-W1 จะออกให้วันที่ 22 ธ.ค. 2564 มีอายุ 2 ปี ราคาใช้สิทธิ 2 บาท/หุ้น
 
 